b"\n_START_ARTICLE_\nNorth Fork of Long Island AVA\n_START_PARAGRAPH_\nNorth Fork of Long Island AVA er et American Viticultural Area (AVA) i staten New York, USA. AVA'et ligger p\xc3\xa5 den nord\xc3\xb8stligste del af \xc3\xb8en Long Island, og omfatter hele North Fork of Long Island, samt \xc3\xb8en Shelter Island._NEWLINE_AVA'et, der blev godkendt i 1988, er en del af Long Island AVA og New York AVA. I AVA'et ligger ca. 30 ving\xc3\xa5rde, flest omkring byerne Jamesport og Peconic. I alt er der tilplantet omkring 1.200 ha. med druer._NEWLINE_AVA'et nyder godt af det lokale klima, som er meget p\xc3\xa5virket af n\xc3\xa6rheden af havet i form af Peconic Bay, Long Island Sound og Atlanterhavet. Kystn\xc3\xa6rheden er med til at forl\xc3\xa6nge v\xc3\xa6ksts\xc3\xa6sonen med op til en m\xc3\xa5ned i forhold til andre vindyrkningsomr\xc3\xa5der i staten New York og der forekommer heller ikke s\xc3\xa5 store temperaturudsving i v\xc3\xa6ksts\xc3\xa6sonen. Ikke mindst p\xc3\xa5 grund af de klimatiske forhold, minder vinene fra dette AVA mere om vine fra Bordeaux end om vine fra Californien. Klimaet er ogs\xc3\xa5 \xc3\xa5rsag til, at der kan v\xc3\xa6re store udsving i kvaliteten af de enkelte \xc3\xa5rgange, som det i \xc3\xb8vrigt ogs\xc3\xa5 er tilf\xc3\xa6ldet i Bordeaux._NEWLINE_Tidligere var omr\xc3\xa5det mest kendt for sin kartoffeldyrkning, men nu erstattes flere og flere kartoffelmarker af vinmarker. De mest dyrkede druesorter i omr\xc3\xa5det er merlot, cabernet sauvignon og cabernet franc, men der dyrkes ogs\xc3\xa5 mange andre sorter, s\xc3\xa5 som chardonnay, gew\xc3\xbcrtztraminer, shiraz, pinot noir, riesling m.fl."